Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριότητας πιστωτικών ιδρυμάτων (κωδικοποιημένη έκδοση)»

(98/C 157/03)

Στις 9 Μαρτίου 1998, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του, στις 4 Μαρτίου 1998 με βάση την εισηγητική έκθεση του κ. Pelletier.

Κατά τη 353η σύνοδο ολομέλειας της 25ης και 26ης Μαρτίου 1998 (συνεδρίαση της 25ης Μαρτίου 1998), η Οικονομική και Κοινωνική Επιτροπή υιοθέτησε με 96 ψήφους υπέρ, 1 ψήφο κατά, και 4 αποχές την ακόλουθη γνωμοδότηση.

1. Εισαγωγή

1.1. Η Επιτροπή με την απόφασή της της 1ης Απριλίου 1987 έδωσε εντολή στις υπηρεσίες της να προβούν στη συστατική ή επίσημη κωδικοποίηση των νομικών πράξεων, το αργότερο μετά τη 10η τροποποίησή τους.

1.2. Τα συμπεράσματα της Προεδρίας του Ευρωπαϊκού Συμβουλίου του Εδιμβούργου τον Δεκέμβριο του 1992, επιβεβαίωσαν την επιτακτική αυτή ανάγκη τονίζοντας τη σημασία της κωδικοποίησης. Η κωδικοποίηση αυτή θα πρέπει να πραγματοποιηθεί με πλήρη τήρηση της κανονικής νομοθετικής διαδικασίας της Κοινότητας.

1.3. Στο μέτρο που κατά τη συστατική ή επίσημη κωδικοποίηση δεν μπορεί να γίνει καμία τροποποίηση επί της ουσίας των πράξεων που αποτελούν το αντικείμενό της, το Ευρωπαϊκό Κοινοβούλιο, το Συμβούλιο και η Επιτροπή κατέληξαν, μέσω της διοργανικής συμφωνίας της 20ής Δεκεμβρίου 1994, σε μία ταχεία μέθοδο εργασίας για την επισπευσμένη υιοθέτηση των κωδικοποιημένων πράξεων.

1.4. Η Οικονομική και Κοινωνική Επιτροπή εκφράζει την ικανοποίησή της για τη προσπάθεια διαφάνειας και σαφήνειας που αντιπροσωπεύει η κωδικοποίηση αυτή. Οι διάφορες οδηγίες που αποτελούν το αντικείμενο του σχεδίου έχουν, πράγματι, τροποποιηθεί επανειλημμένα και με ουσιαστικό τρόπο. Ήταν, συνεπώς, αναγκαίο, για λόγους εξορθολογισμού και σαφήνειας, να επιχειρηθεί η κωδικοποίηση των εν λόγω οδηγιών και η ομαδοποίησή τους σε ενιαίο κείμενο. Επιπλέον τα κείμενα αυτά θα αποτελέσουν αναφορά για τις υποψήφιες χώρες προκειμένου να μεταγράψουν τα κοινοτικά κεκτημένα.

1.5. Αυτή η εργασία συμπληρώνει τις ανακοινώσεις που εξετάστηκαν ήδη από την Οικονομική και Κοινωνική Επιτροπή και είχαν ως στόχο να διευκρινίσουν την εμβέλεια των οδηγιών αυτών.

2. Το πεδίο εφαρμογής της κωδικοποίησης

2.1. Η παρούσα πρόταση κωδικοποίησης αναφέρεται στις ακόλουθες βασικές οδηγίες:

- 73/183/ΕΟΚ: Κατάργηση των περιορισμών στην ελευθερία εγκαταστάσεως και στην ελεύθερη παροχή υπηρεσιών για τις μη μισθωτές δραστηριότητες τραπεζών και λοιπών πιστωτικών ιδρυμάτων 7

- 77/780/ΕΟΚ: Πρώτη τραπεζική οδηγία 7

- 89/299/ΕΟΚ: Ίδια κεφάλαια των πιστωτικών ιδρυμάτων 7

- 89/646/ΕΟΚ: Δεύτερη τραπεζική οδηγία 7

- 89/647/ΕΟΚ: Συντελεστής φερεγγυότητας των πιστωτικών ιδρυμάτων 7

- 92/30/ΕΟΚ: Εποπτεία των πιστωτικών ιδρυμάτων σε ενοποιημένη βάση 7

- 92/121/ΕΟΚ: Εποπτεία και έλεγχος των μεγάλων χρηματοδοτικών ανοιγμάτων των πιστωτικών ιδρυμάτων 7

2.2. αναφέρεται επίσης στις εξής τροποποιητικές οδηγίες:

2.2.1. Οδηγία 77/780/ΕΟΚ - 1η τραπεζική οδηγία

- 85/345/ΕΟΚ: Εφαρμογή ιδιαιτέρων όρων για την Ελλάδα 7

- 86/137/ΕΟΚ: Διαφοροποιημένη εφαρμογή σε ορισμένα κράτη μέλη 7

- 89/646/ΕΟΚ: Δεύτερη τραπεζική οδηγία 7

- 95/26/ΕΟΚ: Προληπτική εποπτεία «μετά την υπόθεση BCCI» () 7

- 96/13/ΕΟΚ: Μόνιμος αποκλεισμός ορισμένων πιστωτικών ιδρυμάτων.

2.2.2. Οδηγία 89/299/ΕΟΚ - Ίδια κεφάλαια

- 91/633/ΕΟΚ: Υπολογισμός των ίδιων κεφαλαίων για γενικούς τραπεζικούς κινδύνους 7

- 92/16/ΕΟΚ: Εφαρμογή ιδιαιτέρων όρων για τα κτηματικά πιστωτικά ιδρύματα της Δανίας 7

- 92/30/ΕΟΚ: Εποπτεία σε ενοποιημένη βάση.

2.2.3. Οδηγία 89/646/ΕΟΚ - 2η τραπεζική οδηγία

- 92/30/ΕΟΚ: Εποπτεία σε ενοποιημένη βάση 7

- 95/26/ΕΟΚ: Προληπτική εποπτεία «μετά την υπόθεση BCCI».

2.2.4. Οδηγία 89/647/ΕΟΚ - Συντελεστής φερεγγυότητας

- 91/31/ΕΟΚ: Ορισμός των πολυμερών τραπεζών ανάπτυξης 7

- 92/30/ΕΟΚ: Εποπτεία σε ενοποιημένη βάση 7

- 94/7/ΕΚ: Ορισμός των πολυμερών τραπεζών ανάπτυξης 7

- 95/15/ΕΚ: Τεχνικός ορισμός της ζώνης «Α» 7

- 95/67/ΕΚ: Ορισμός των πολυμερών τραπεζών ανάπτυξης 7

- 96/10/ΕΚ: Συμβάσεις ανανέωσης και συμβάσεις αντιστάθμισης (Contractual Netting).

2.3. Στο άμεσο μέλλον, πρέπει να ολοκληρωθεί το πεδίο αυτό λαμβανομένων υπόψη των οδηγιών που υιοθετήθηκαν σχετικά με τα πιστωτικά ιδρύματα. Κατά προτεραιότητα, αναφέρονται σχετικά οι ακόλουθες οδηγίες:

- 93/6/ΕΟΚ: για την επάρκεια των ίδιων κεφαλαίων των επενδυτικών επιχειρήσεων και των πιστωτικών ιδρυμάτων 7

- 94/19/ΕΚ: για τα συστήματα εγγύησης αποθεματικών 7

- 91/308/ΕΟΚ: για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες 7

- 86/635/ΕΟΚ: για τους ετήσιους λογαριασμούς και τους ενοποιημένους λογαριασμούς τραπεζών και άλλων πιστωτικών ιδρυμάτων 7

- 89/117/ΕΟΚ σχετικά με τις υποχρεώσεις στα θέματα της δημοσίευσης των λογιστικών εγγράφων των παραρτημάτων, που είναι εγκατεστημένα σε κράτος μέλος, των πιστωτικών ιδρυμάτων και των χρηματοδοτικών ιδρυμάτων που έχουν έδρα τους έξω από το κράτος μέλος αυτό.

2.3.1. Εντούτοις, δεδομένων των νομικών περιορισμών της διαδικασίας κωδικοποίησης (μη τροποποίηση της ουσίας και υιοθέτηση του δικαίου ως έχει) είναι ευκταίο να παροτρυνθεί η Επιτροπή να εξετάσει μελλοντικά τη συγχώνευση των κειμένων εφαρμογής. Πρόκειται για την απλούστερη και αποτελεσματικότερη μέθοδο.

2.3.2. Δεδομένης της χρησιμότητας των κωδικοποιημένων κειμένων για τις υποψήφιες προς ένταξη χώρες, απαιτείται να υιοθετηθεί το σχέδιο κωδικοποίησης το ταχύτερο δυνατό.

Βρυξέλλες, 25 Μαρτίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() BCCI - Bank of Credit and Commerce International.